Π Ρ Α Κ Τ Ι Κ Α Β Ο Υ Λ Η Σ

Θ' ΠΕΡΙΟΔΟΣ (ΠΡΟΕΔΡΕΥΟΜΕΝΗΣ ΔΗΜΟΚΡΑΤΙΑΣ)

ΣΥΝΟΔΟΣ Β'

ΣΥΝΕΔΡΙΑΣΗ ΡΙΖ'

Δευτέρα 27 Απριλίου 1998

----------

Αθήνα, σήμερα στις 27 Απριλίου 1998, ημέρα Δευτέρα και ώρα 19.29'

συνήλθε στην Αίθουσα των συνεδριάσεων του Βουλευτηρίου η Βουλή σε

ολομέλεια, για να συνεδριάσει υπό την προεδρία του Προέδρου αυτής κυρίου

ΑΠΟΣΤΟΛΟΥ ΚΑΚΛΑΜΑΝΗ.

­ΠΡΟΕΔΡΟΣ (Απόστολος Κακλαμάνης):­ Κυρίες και κύριοι συνάδελφοι,

"Χριστός Ανέστη".

ΟΛΟΙ ΟΙ ΒΟΥΛΕΥΤΕΣ: "Αληθώς Ανέστη"!

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10.4.98 εξουσιοδότηση του

Σώματος, επικυρώθηκαν με ευθύνη του Προεδρείου τα Πρακτικά της ΡΙΣΤ'

συνεδριάσεώς του, της 10ης Απριλίου 1998.

­ΠΡΟΕΔΡΟΣ (Απόστολος Κακλαμάνης):­ Κυρίες και κύριοι συνάδελφοι,

αρχίζει η

ΕΙΔΙΚΗ ΣΥΝΕΔΡΙΑΣΗ

της Ολομέλειας της Βουλής, αφιερωμένη στη μνήμη του πρώην Προέδρου της

Δημοκρατίας Κωνσταντίνου Καραμανλή, σύμφωνα με την ειδική ημερήσια

διάταξη.

Με ιδιαίτερη συγκίνηση, η Βουλή των Ελλήνων τιμά σήμερα τον

Κωνσταντίνο Καραμανλή. Υποκλίνεται, με σεβασμό, μπροστά στο νωπό τάφο του

μεγάλου πολιτικού ηγέτη, που κυβέρνησε την Ελλάδα για δεκαπέντε χρόνια ως

Πρωθυπουργός και τιμήθηκε δύο φορές από τη Βουλή, εκλεγόμενος στο ύπατο

πολιτειακό αξίωμα του Προέδρου της Δημοκρατίας.

Η συνεδρίαση αυτή συνιστά μια οφειλόμενη, ιστορικά, πολιτικά και

θεσμικά, ενέργεια και καθήκον.

'Οσοι βρισκόμαστε σήμερα στην Αίθουσα αυτήν, οι περισσότεροι

τουλάχιστον, έχουμε συναντηθεί ιστορικά με τον Κωνσταντίνο

Καραμανλή.'Αλλοι πορευθήκαμε μαζί του, αναγνωρίζοντάς τον ως Αρχηγό και

εμπνευστή στη μεγάλη προσπάθεια της ανασυγκρότησης της χώρας.'Αλλοι

συγκρουστήκαμε μαζί του, απορρίπτοντας τις επιλογές του στα πρώτα

μετεμφυλιακά χρόνια κατά τη δεκαετία του 1950 και στη διάρκεια του

"Ανένδοτου Αγώνα".

Ο χρόνος και η ιστορία, η αδέκαστη κρίση της θα αποδώσουν τις

πραγματικές διαστάσεις των γεγονότων, λαμβάνοντας υπόψη το ιστορικό

πλαίσιο και τις ειδικές συνθήκες της μετεμφυλιακής και προδικτατορικής

περιόδου.

Οφείλουμε τώρα, που ο Θεός παρέδωσε τον Κωνσταντίνο Καραμανλή στην

ιστορία και την αθανασία, να καταθέσουμε ενώπιον του ελληνικού λαού και

της ιστορίας, τη δική μας μαρτυρία. Γνωρίζουμε όλοι μας, ότι αυτό είναι

μια πολύ δύσκολη υπόθεση. Ο υποκειμενισμός είναι αναπόφευκτος. Ειδικά

εμείς, οι δρώντες πολιτικοί, δεν έχουμε τη νηφαλιότητα του ιστορικού και

η γνώση μας δεν κατέχει και δεν μπορεί να διατρέξει, όλα τα στοιχεία που

εξονυχιστικά ερευνά η ιστορία. Γνωρίζουμε επίσης ότι όσο αφόρητη είναι η

έντονη κριτική στάση και απρεπής, σε περιστάσεις μάλιστα όπως η σημερινή,

άλλο τόσο ανώφελοι είναι οι ισοπεδωτικοί ύμνοι των συγχρόνων μας. Και

αυτό, ιδιαίτερα το πίστευε ο Κωνσταντίνος Καραμανλής.

Ο ιστορικός του μέλλοντος χρησιμοποιεί τους ύμνους και τις επικρίσεις

ως μέτρο κρίσης όχι της ειλικρίνειας, αλλά της λατρείας μάλλον ή και της

εμπάθειας, αντιστοίχως, των υμνωδών και των κατηγόρων του.

Κυρίες και κύριοι συνάδελφοι, ο Κωνσταντίνος Καραμανλής ήταν αληθινά

μεγάλος πολιτικός άνδρας. 'Ετσι τον ενθυμούνται οι πανέλληνες της γενιάς

του και θα αναφέρονται σ' αυτόν με σεβασμό και αληθινή εκτίμηση οι

μελλοντικές γενιές, ακόμη κι αυτές που δεν τις γνωρίσαμε ακόμη.

'Εβαλε τη σφραγίδα του στα πιο σημαντικά γεγονότα της πατρίδας μας το

δεύτερο μισό του αιώνα μας. Πήρε ιστορικές αποφάσεις. Εκτέλεσε ιστορικές

αποφάσεις. Στήριξε ιστορικές αποφάσεις. Κανένα από τα μεγάλα κεφάλαια της

ιστορίας του δεύτερου μισού του αιώνα μας δεν μπορεί να γραφτεί και να

αποκτήσει τύπο και περιεχόμενο, χωρίς βαθιά γνώση για το τι αποφάσισε ο

Κωνσταντίνος Καραμανλής, τι σκέφθηκε ο Κωνσταντίνος Καραμανλής, τι

επεδίωξε, πώς πολιτεύτηκε ο Κωνσταντίνος Καραμανλής.

Ως Πρόεδρος της Βουλής των Ελλήνων οφείλω να αναφερθώ κυρίως σε

ορισμένα, τα πιο σημαντικά, απ' αυτά τα ιστορικά κεφάλαια.

Η μεταπολίτευση αποτελεί μία από τις πιο σημαντικές περιόδους της

σύγχρονης ιστορίας μας. Σ' αυτήν την περίοδο ανεξίτηλη θα μείνει η

σφραγίδα του Κωνσταντίνου Καραμανλή. Συνεπώς, οφείλω να αναφερθώ στην

τεράστια συμβολή του στη θεσμοποίηση της μεταπολίτευσης του Ιουλίου του

1974. 'Ετσι έκλεισε το ρήγμα του διχασμού που παρέμενε ανοιχτό από το

τέλος του εμφυλίου, όπως παρέμενε σε ισχύ ως τότε και το σύνολο του

παρασυντάγματος, που επιτέλους καταργήθηκε. Οργανώθηκε μία σύγχρονη

δημοκρατική πολιτεία, συγκροτήθηκε θεσμικά μια ισχυρή δημοκρατία,

επετεύχθη, χωρίς εκπτώσεις και συναλλαγές, η εθνική συμφιλίωση.

Η δικτατορία της 21ης Απριλίου 1967 κατέρρευσε μέσα στο αίμα του

κυπριακού Ελληνισμού τον Ιούλιο του 1974 και η Βόρειος Κύπρος κατελήφθη

και συνεχίζει να κατέχεται από τις τουρκικές ορδές, με την ανοχή δυστυχώς

των σύγχρονων "Πόντιων Πιλάτων" της ανθρωπότητας.

Αλλά τίποτε, πέρα και μετά το αίμα και τα συντρίμια που προκάλεσε η

δικτατορία, δεν ήταν αυτονόητο.

Οι πρώτες εκλογές ήταν αδιάβλητες και το δημοψήφισμα για τη μορφή του

πολιτεύματος ήταν ιστορικά άψογο. Χωρίς τη σφραγίδα και την εγγύηση του

Κωνσταντίνου Καραμανλή η δημοκρατία δεν θα αποκτούσε την απαραίτητη

προπαίδεια και το πολιτειακό θα παρέμενε σημείο ή και μοχλός υπονόμευσης

της δημοκρατικής ομαλότητας.

Διαφωνήσαμε μαζί του, αρκετοί από εμάς, και στο περιεχόμενο και σε

σημαντικές διατάξεις της πρώτης πρότασης του σχεδίου Συντάγματος της

μεταπολίτευσης. Πλην όμως, όταν στις 11 Ιουνίου 1975 δημοσιεύθηκε στην

Εφημερίδα της Κυβερνήσεως ο θεμελιώδης νόμος της πατρίδας μας, γνωρίζαμε

όλοι ότι η χώρα απέκτησε ακρογωνιαίο λίθο για την οικοδόμηση ενός γνήσιου

κοινοβουλευτικού συστήματος και ένα χάρτη των ελευθεριών του ανθρώπου

αναμφισβήτητα ολοκληρωμένο και από τους πιο σύγχρονους. Αυτό το Σύνταγμα

είναι έργο του Κωνσταντίνου Καραμανλή.

Ο Κωνσταντίνος Καραμανλής πίστεψε, όσο κανένας άλλος 'Ελληνας

πολιτικός της δικής του γενιάς, στην επιλογή της Ευρώπης. Η πορεία της

χώρας μας προς την Ευρώπη, μέσα στην Ευρώπη, δεν μπορεί να είναι ιστορικά

ευθύγραμμη, ούτε η ιστορία της Ενωμένης Ευρώπης ακολούθησε μονόδρομους.

Και σ' αυτό δικαιολογούνται οι επιφυλάξεις και οι οποιεσδήποτε

διαφορετικές θέσεις διατυπώθηκαν. Ούτε η υπόθεση της Ευρώπης είναι

πολιτικά και ιστορικά μια αθώα και μόνο υπόθεση. Η ένταξή μας όμως σ'

αυτήν αποτρέπει τις ιστορικές και συνωμοτικές φαντασιώσεις των,

ενδεχομένως, επίορκων, διαμορφώνει συμμαχίες που δεν περιορίζονται σε

μυστικά, στρατιωτικά πρωτόκολλα, ούτε στις λεπτές διατυπώσεις

διπλωματικών κειμένων.

Η Ευρώπη διαμορφώνει ιστορικές συμμαχίες. Διαρκώς πολύ περισσότερες

από τις ζωντανές δυνάμεις της Ευρώπης θεωρούν τις ίδιες συμμέτοχους της

υπόθεσης της Ενωμένης Ευρώπης. Η ευρωπαϊκή επιλογή του Κωνσταντίνου

Καραμανλή δικαιώθηκε πλήρως. Και έρχομαι σε μία άλλη ιστορική προσφορά

του Κωνσταντίνου Καραμανλή, που ως Πρόεδρος της Βουλής των Ελλήνων οφείλω

ιδιαιτέρως να αναδείξω:

Η συνεισφορά του στον κοινοβουλευτισμό υπήρξε μία ολοκληρωμένη

ιστορική κατάθεση πολιτικού, που διατύπωσε με καθαρότητα τις ιδέες του,

που πάλεψε για την υλοποίησή τους και επιβλήθηκε ως αδιαμφισβήτητος

ηγέτης μέσα από αυτές. Ο ιερός αυτός χώρος ένιωσε έντονα την παρουσία του

και τις παρεμβάσεις του, που ανύψωσαν και στις μέρες μας σε κορυφαίο

θεσμό τον κοινοβουλευτισμό. Η πολιτεία του εξάλλου ως Προέδρου της

Δημοκρατίας κατέδειξε και την αποτελεσματικότητα του κοινοβουλευτισμού,

όταν ο πολιτικός κόσμος υποτάσσεται στον πυρήνα του, τη λαϊκή θέληση.

Για μεγάλες περιόδους της ιστορίας μας αποδείχθηκε ότι η συγκατοίκηση

των πολιτικών δυνάμεων ήταν σχεδόν αδύνατη. Πολύ εύκολα χωριζόμασταν σε

εχθρούς και φίλους. Πολύ άνετα απονέμαμε στους δικούς μας το ρόλο του

πατριώτη και στους αντιπάλους μας τον αξιοκαταφρόνητο ρόλο του προδότη. Ο

Κωνσταντίνος Καραμανλής υπήρξε άψογος και υπερκομματικός Πρόεδρος της

Δημοκρατίας και στις δύο θητείες του, αποδείχνοντας έτσι ότι η

συγκατοίκηση των πολιτικών δυνάμεων είναι μία δύσκολη αλλά δυνατή

υπόθεση, χωρίς αθέμιτες ή κρυφές συναλλαγές, χωρίς εκπτώσεις ιδεολογικές.

Και αυτήν τη συνεισφορά του θεωρώ κορυφαία για την εδραίωση της

Κοινοβουλευτικής Δημοκρατίας. Κατέδειξε ότι δεν υπάρχουν αδιέξοδα στο

πολίτευμα της Προεδρευομένης Κοινοβουλευτικής Δημοκρατίας.

Αγαπητές και αγαπητοί συνάδελφοι, από την αρχή δήλωσα ότι θεωρώ τη

σημερινή συνεδρίαση οφειλόμενη ενέργεια και καθήκον. Κανένας λαός και

καμία χώρα δεν επιβιώνει χωρίς ιστορική μνήμη και ταυτότητα. Και είναι

γνωστό ότι η ιστορία δεν αποτελείται από αριθμούς και αφηρημένα μεγέθη.

'Εχει ήρωες και πρωταγωνιστές. Ο Κωνσταντίνος Καραμανλής ήταν κορυφαίος

πρωταγωνιστής του δεύτερου μισού του αιώνα μας. Μπορώ να καταθέσω νομίζω

ενώπιον του ελληνικού λαού ότι η Εθνική Αντιπροσωπεία θεωρεί τον

Κωνσταντίνο Καραμανλή σημαντικό στοιχείο της ιστορικής μνήμης και

ταυτότητάς μας. Και ελπίζω, πιστεύω, ότι ο ιστορικός του μέλλοντος θα

θεωρήσει ειλικρινή αυτήν την κατάθεσή μας και δεν θα την αγνοήσει.

(Χειροκροτήματα στην Αίθουσα)

Ο Πρωθυπουργός κ. Κωνσταντίνος Σημίτης έχει το λόγο.

ΚΩΝΣΤΑΝΤΙΝΟΣ ΣΗΜΙΤΗΣ (Πρόεδρος της Κυβέρνησης): Κυρίες και κύριοι

συνάδελφοι, ο Κωνσταντίνος Καραμανλής σημάδεψε με την προσωπικότητά του

και με την πολιτική του τη μεταπολεμική ιστορία της Ελλάδας. Είχε

βαθύτατη αίσθηση της ιστορίας και της δικής του σχέσης με αυτήν. Ευτύχησε

να έχει βίον μακρόν και έτσι να παρακολουθήσει την εξέλιξη των ίδιων

ζητημάτων μέσα στο χρόνο και να ξαναδιασταυρωθεί με τα ίδια θέματα σε

διαφορετικές φάσεις τους. Το Κυπριακό, οι ελληνοτουρκικές σχέσεις, οι

σχέσεις με το ΝΑΤΟ, η βαλκανική συνεργασία, η σχέση της Ελλάδας με την

Ευρωπαϊκή 'Ενωση, οι υποδομές της χώρας στον τομέα των μεταφορών και των

επικοινωνιών, τα μεγάλα δημόσια έργα, το συνταγματικό πρόβλημα της χώρας,

είναι μερικά από τα πολλά παραδείγματα όπου χειρίστηκε ο Κωνσταντίνος

Καραμανλής τα θέματα.

Ο Κωνσταντίνος Καραμανλής έχει δημιουργήσει σε σημαντικό βαθμό το

σημερινό μας περιβάλλον, το πλαίσιο των προβλημάτων μας και των

δυνατοτήτων μας. Η πολιτική του ιστορία αρχίζει ουσιαστικά στα δύσκολα

μετεμφυλιακά χρόνια, στα χρόνια της δεκαετίας του '50, τότε που η Ελλάδα

προσπαθούσε να επουλώσει τις πληγές του εμφύλιου πολέμου και να βρει το

δρόμο της.

Βαθιές οι διαχωριστικές γραμμές στην πολιτική και στην κοινωνία, με

το παρακράτος να υποσκάπτει τα θεμέλια μιας εύθραυστης δημοκρατίας. Γι'

αυτό και η κραυγή από τον Κωνσταντίνο Καραμανλή:"Ποιος κυβερνά επιτέλους

αυτόν τον τόπο;".

Η σύγκρουσή του με την Αυλή σηματοδότησε τη θέλησή του για τη

διασφάλιση μιας ακώλυτης λειτουργίας του πολιτεύματος σύμφωνα με το

Σύνταγμα, αλλά συγχρόνως και την απαρχή της ακηδεμόνευτης ηγεσίας του στη

συντηρητική παράταξη.

Με την πτώση της χούντας ανέλαβε την ευθύνη να οδηγήσει τη χώρα σε

ένα δημοκρατικό πολιτειακό καθεστώς. Η διενέργεια του δημοψηφίσματος για

το πολιτειακό ζήτημα, σειρά θεσμικών αποφάσεων για την αποκατάσταση της

δημοκρατίας και ένα νέο Σύνταγμα που εξέφραζε τις αντιλήψεις εκείνης της

εποχής για τη συγκρότηση της αστικής δημοκρατίας,αποτέλεσαν τις βάσεις

της μεταπολιτευτικής περιόδου της Ελλάδας.

Η πολιτική ικανότητα του Κωνσταντίνου Καραμανλή αποτυπώνεται στις

διαφορές που υπάρχουν ανάμεσα στο αρχικό κυβερνητικό σχέδιο Συντάγματος

και το τελικό κείμενο του Συντάγματος του 1975. Κρίσιμες παρεμβάσεις της

επιστημονικής κοινότητας και της τότε αντιπολίτευσης έγιναν δεκτές από τη

συντριπτική πλειοψηφία που διέθετε στη Βουλή το 1975 η Νέα Δημοκρατία.

Αυτό δείχνει τα βήματα που έκανε η πολιτειακή σκέψη του Κωνσταντίνου

Καραμανλή από τις προτάσεις της λεγόμενης βαθιάς τομής του 1963 μέχρι το

Σύνταγμα του 1975.

Κορυφαίο γεγονός της πορείας του, αλλά και κορυφαίο γεγονός στη

μεταπολεμική ιστορία της χώρας ήταν η επιλογή του για την ένταξη της

Ελλάδας στην τότε ΕΟΚ. Η χώρα μας δεν ήταν ακόμα τότε οικονομικά και

κοινωνικά έτοιμη γι' αυτό το εγχείρημα, αλλά ο Καραμανλής προέταξε το

πολιτικό κριτήριο. Διείδε ότι η ένταξη θα απέκλειε νέες περιπέτειες, όπως

εκείνη της δικτατορίας και θα εξανάγκαζε τη χώρα σε μία προσαρμογή προς

τις ανεπτυγμένες οικονομίες. Δείδε ότι με νωπή την τραυματική εμπειρία

της δικτατορίας ήταν η κατάλληλη στιγμή για να πετύχει την ένταξη.

Εκμεταλλεύτηκε τη στιγμή με αποφασιστικότητα και επιτυχία. Δημιούργησε

έτσι νέες, καθοριστικές για την πορεία της χώρας, συνθήκες.

Ο Κωνσταντίνος Καραμανλής έσπασε, μετά το 1974, τη διεθνή απομόνωση

στην οποία είχε περιέλθει η χώρα μας λόγω της επτάχρονης δικτατορίας και

διεύρυνε τους διεθνείς της ορίζοντες. Συνέβαλε ουσιαστικά στην εξομάλυνση

των σχέσεών μας με τις γειτονικές χώρες των Βαλκανίων και στην εμπέδωση

κλίμακος ειρήνης, φιλίας, σταθερότητας και συνεργασίας σε ολόκληρη την

περιοχή.

Ως Πρόεδρος της Δημοκρατίας άσκησε το ύπατο λειτούργημα με σωφροσύνη,

στα πλαίσια των αρμοδιοτήτων που αναγνώριζε το Σύνταγμα στο αξίωμά του.

Γι'αυτό και η δημοτικότητά του και η αναγνώριση του ως πολιτικού ηγέτη

πέρασε τα όρια της κομματικής βάσης του Κόμματος του οποίου υπήρξε

ιδρυτής.

Η προσωπική ιστορία του Κωνσταντίνου Καραμανλή για περισσότερο από

εξήντα χρόνια συνδέεται με την πορεία των δημοσίων πραγμάτων της χώρας

μας. Η ιδιωτική οδός ταυτίζεται με τη δημόσια. Αυτό είναι το

χαρακτηριστικό, όχι αυτού που απλά μόνο είναι πολιτικός, αλλά εκείνου ο

οποίος είναι δημόσιος άνδρας.

Ο Κωνσταντίνος Καραμανλής υπήρξε πολιτικός μίας εποχής που έκλεισε,

μιας εποχής όπου η Ελλάδα πέρασε από το επίπεδο που άφησε ο εμφύλιος

πόλεμος σ' ένα άλλο πολιτικό, οικονομικό και κοινωνικό επίπεδο, με το

πολίτευμα και την οικονομία να λειτουργούν πια με σταθερούς κανόνες και

σε σταθερό πλαίσιο. Μακροημέρευσε, βλέποντας να τελειώνει η εποχή του και

παρακολουθώντας το ξεκίνημα της νέας, με το αμείωτο ενδιαφέρον ενός

γνήσιου πολιτικού για το καλό του τόπου.

Η ιστορία θα κρίνει το έργο του. Εμείς οι πολιτικοί οφείλουμε να τον

τιμήσουμε για ό,τι προσέφερε στην πατρίδα μας. Οι παραινέσεις του και οι

πολιτικές του υποθήκες, ιδιαίτερα για εθνική ομοψυχία, θα κρατήσουν τη

μνήμη του ζωντανή στον ελληνικό λαό.

(Χειροκροτήματα στην Αίθουσα)

­ΠΡΟΕΔΡΟΣ (Απόστολος Κακλαμάνης):­ Ο Αρχηγός της Αξιωματικής

Αντιπολίτευσης και Πρόεδρος της Νέας Δημοκρατίας κ. Κωνσταντίνος

Καραμανλής έχει το λόγο.

ΚΩΝΣΤΑΝΤΙΝΟΣ ΚΑΡΑΜΑΝΛΗΣ (Πρόεδρος της Νέας Δημοκρατίας): Κυρίες και

κύριοι συνάδελφοι, σήμερα έχουμε βαρύτατο έργο να επιτελέσουμε.

Καλούμαστε να αναφερθούμε με λίγα λόγια σε μια μακρότατη και ιδιαίτερα

γόνιμη πολιτική παρουσία, μια παρουσία που σημάδεψε ανεξίτηλα το δεύτερο

μισό του αιώνα, μια παρουσία που έβαλε βαριά σφραγίδα στο μέλλον και τις

προοπτικές του έθνους.

Καλούμαστε σήμερα να μιλήσουμε με την ιστορία. Η δική μου θέση είναι

η δυσκολότερη όλων, γιατί οφείλω να συγκεράσω το δίκαιο έπαινο και την

ιστορική ακρίβεια με τη βαθύτατη αγάπη.

Ο Κωνσταντίνος Καραμανλής εισήλθε στην πολιτική ζωή με την πίστη της

αποστολής και έφυγε από την εθνική ζωή με την ευαρέσκεια του έθνους ότι η

αποστολή ολοκληρώθηκε. Πίστευε ότι η αποστολή του ήταν να βγάλει τη χώρα

από την υποανάπτυξη και τους 'Ελληνες από τη φτώχεια. Πίστευε ότι η

αποστολή του ήταν η συγκρότηση ενός πολιτικού συστήματος σύγχρονου,

δημοκρατικού και σταθερού, απαλλαγμένου από τα πάθη του παρελθόντος.

Πίστευε ότι η αποστολή του ήταν η ευρωπαϊκή πορεία της πατρίδας μας, ως

μόνιμου προσανατολισμού της χώρας, μιας χώρας που ήθελε και έπρεπε να

βγεί από την επικίνδυνη απομόνωση.

Ο Κωνσταντίνος Καραμανλής δεν υπήρξε αλάνθαστος. Ευτύχησε όμως να

επιτύχει και στους τρεις κεφαλαιώδεις στόχους του. Ο αγώνας για την

οικονομική ανόρθωση και ανάπτυξη της Ελλάδας, άρχισε υπό δυσμενέστατες

συνθήκες, υστέρησης, εξαθλίωσης και πολιτικής έντασης.

Δύο παγκόσμιοι πόλεμοι, δύο διχασμοί, ανώμαλη πολιτική και πολιτειακή

ζωή και οι νωπές μνήμες ενός αδελφοκτόνου εμφύλιου είχαν μεταβάλει τη

χώρα σε ερείπια. Η ανασυγκρότηση, όμως, έγινε με εντυπωσιακούς ρυθμούς.

'Αρκεσαν μόνο οκτώ χρόνια για να αλλάξει μορφή ο τόπος, για να αλλάξει η

μοίρα της Ελλάδας.

Καίρια έργα υποδομής, σημαντικές βιομηχανικές επενδύσεις, αξιοποίηση

μεγάλων εκτάσεων αγροτικής εκμετάλλευσης, νομισματική και δημοσιονομική

σταθερότητα, υψηλότατοι ρυθμοί ανάπτυξης εξασφάλισαν την άνοδο του

βιοτικού επιπέδου.

Ταυτόχρονα, έθεσε τις βάσεις της εθνικής συμφιλίωσης, παρά τις

ιδιάζουσες και αντίξοες συνθήκες της εποχής. Τεράστιο και θα προσέθετα

μερικώς αδικημένο ακόμη και σήμερα είναι το έργο του Καραμανλή σε εκείνη

την περίοδο. Τη βίωσε και εκείνη η γενιά και οι επόμενες. Δεν του το

συγχώρησε το κατεστημένο της εποχής, κυρίως γιατί ο ίδιος έκανε πράξη τη

ρήξη με το παρελθόν και τις ριζοσπαστικές καινοτομίες.

Και όταν έχασε την πλειοψηφία, προτίμησε να αποχωρήσει με ένα και

μοναδικό κίνητρο, την αποφυγή ενός νέου διχασμού. Διάλεξε να αφήσει τους

πολιτικούς του αντιπάλους απερίσπαστους, με την ελπίδα να συνεχίσουν το

έργο του, παρά να συμβάλει και αυτός στη διολίσθηση της χώρας σε νέες

περιπέτειες.

Η ανασυγκρότηση της πολιτείας αρχίζει με τη μεταπολίτευση της 24ης

Ιουλίου 1974. Την ώρα που η Ελλάδα χρειαζόταν ένα θαύμα, ο Καραμανλής

κατάφερε να το πραγματοποιήσει. Σε ελάχιστο χρόνο αποκατέστησε τις

πολιτικές ελευθερίες, νομιμοποίησε το Κομμουνιστικό Κόμμα, έκανε άψογες

εκλογές, επέλυσε το πολιτειακό και έδωσε Σύνταγμα, το οποίο είκοσι πέντε

χρόνια αργότερα, όπως όλοι αναγνωρίζουμε σήμερα, διασφάλισε και παγίωσε

τους δημοκρατικούς θεσμούς και παραμένει στη συντριπτική πλειοψηφία των

διατάξεών του, εξίσου λειτουργικό και σύγχρονο.

Σε λιγότερο από ένα χρόνο ο Καραμανλής παρέκαμψε όλες τις χρόνιες

αδυναμίες που δηλητηρίαζαν επί τόσο μακρόν το δημόσιο βίο της χώρας και

θεμελίωσε το δημοκρατικό πολίτευμα και την πολιτική ομαλότητα.

Κυρίες και κύριοι συνάδελφοι, το σημαντικότερο και διαρκέστερο έργο

του Καραμανλή, εκείνο που θα προσδιορίζει την πορεία της χώρας για το

μακρινό μέλλον ήταν η ένταξη της Ελλάδος στην Ευρωπαϊκή 'Ενωση ως δέκατου

ισότιμου μέλους. Αυτό είναι αναμφισβήτητα η μεγαλύτερη επιτυχία της

σύγχρονης Ελλάδος. Υπήρξε όραμά του από πολύ παλαιά και απαιτήθηκε

υπερεικοσαετής επίπονος αγώνας, του οποίου το μεγαλύτερο βάρος έφερε

προσωπικά ο ίδιος, μέχρι την επίτευξή του.

Η 28η Μαίου 1979 υπήρξε για την Ελλάδα και για τον Καραμανλή μεγάλη

στιγμή θριάμβου. Η Ευρώπη υποδεχόταν την Ελλάδα και τους 'Ελληνες στην

αγκαλιά της κάτω από τη σκιά της Ακρόπολης. Μπορώ να τον φανταστώ τώρα να

υπομειδιά διακριτικά που δικαιώθηκε αυτή η κορυφαία εθνική επιλογή,

βλέποντάς μας από ψηλά να στηρίζουμε στη συντριπτική μας πλειοψηφία αυτήν

την επιλογή. Και μπορώ ακόμα να τον δω να συνοφρυώνεται με το γνώριμο

αυστηρό του βλέμμα απαιτώντας ακόμα υψηλότερες επιδόσεις, για να μη

διακυβευθεί η ιστορική του επιλογή.

Στις δύο προεδρικές του θητείες ο Καραμανλής απέδειξε τη σταθερότητα

του δημοκρατικού πολιτεύματος, αλλά και το μεγαλείο ψυχής που διέθετε.

Συνεργάστηκε, στα πλαίσια του πολιτεύματος, άψογα με πρόσωπα και με

δυνάμεις αντίθετα με τις ιδέες και τη φιλοσοφία του. Ανεδείχθη έτσι η

δύναμη της δημοκρατίας. Συνεννόηση, αλληλοσεβασμός, μέτρο και ήρεμα

πολιτικά ήθη.

Θεωρώ ότι η μεγαλύτερη ίσως προσφορά του Καραμανλή ήταν το υπόδειγμα

πολιτικής συμπεριφοράς που παρέσχε, μακριά από δογματισμούς και ακρότητες

με αποκρυσταλλωμένες αρχές και αξίες, με βαθιά συναίσθηση αποστολής και

ευθύνης, με ακλόνητη πίστη, αλλά και με σεβασμό στην άλλη άποψη, χωρίς

πάθη και χωρίς προσωποποίηση της πολιτικής διαφωνίας, με σεβασμό στον

πολίτη και ειλικρίνεια προς αυτόν, απορρίπτοντας τη δημαγωγία και την

κολακεία του λαού, με μακεδονική αυστηρότητα και δωρικό ύφος, με συνέπεια

στην υπηρεσία της ποιότητας και του αποτελέσματος, με λιτό και απέρριτο

ιδιωτικό βίο, με μεγάλη αγάπη για την πατρίδα.

Ο Καραμανλής είχε βαθιά συνείδηση του διδακτικού και παιδευτικού

ρόλου, που έχει η άσκηση δημοσίων αξιωμάτων. Πέρα από κάθε έργο, όσο

σημαντικό και αν είναι αυτό, οι πολιτικοί και μάλιστα οι ηγέτες οφείλουν

να προσφέρουν εμπράκτως υποδείγματα δημόσιας συμπεριφοράς.

Κυρίες και κύριοι συνάδελφοι, για μας, για τη μεγάλη νεοδημοκρατική

οικογένεια, για την παράταξη που ο ίδιος ίδρυσε και γαλούχησε με τις

ιδέες και τη δράση του, η οδύνη είναι μεγάλη. Είναι, όμως, εξίσου μεγάλη

και η υπερηφάνεια που αισθανόμαστε. Ξέρουμε, βέβαια, όσο και αν

αισθανόμαστε κοντά του, ότι δεν μας ανήκει. Θα ήταν στενόκαρδο, θα ήταν

εγωϊστικό και πάνω απ'όλα θα ήταν άδικο για τον ίδιο τον Καραμανλή, που

ίδρυσε δύο κόμματα αλλά ποτέ δεν περιχαρακώθηκε σε κομματικά χαρακώματα,

που απέρριπτε τον κομματισμό με βδελυγμία, που απεχθανόταν τους

φανατισμούς, που δεν έκανε διακρίσεις τέτοιου είδους.

Ξέρουμε ότι το έργο του, η μνήμη του, οι παρακαταθήκες του, η ψυχή

του, που τώρα πια ελεύθερη πετάει στους αιθέρες, ανήκουν σε όλες τις

Ελληνίδες, σε όλους τους 'Ελληνες. Ανήκουν το ίδιο σε εκείνους που

πορεύθηκαν μαζί του σε χαλεπούς καιρούς, στους στενούς και πιστούς του

συνεργάτες, όσο και σε εκείνους που δεν τον ψήφισαν ίσως ποτέ, που

διεφώνησαν μαζί του, αλλά έδειξαν το σεβασμό, την αναγνώριση, θα έλεγα

και την αγάπη τους. 'Ετσι θα το ήθελε ο ίδιος, αφού νοιαζόταν το ίδιο για

όλες τις Ελληνίδες και για όλους τους 'Ελληνες.

Κυρίες και κύριοι συνάδελφοι, η Βουλή των Ελλήνων θυμάται και τιμά

σήμερα ένα μεγάλο άνθρωπο, ένα μεγάλο πολιτικό, ένα μεγάλο 'Ελληνα, που

τίμησε με το έργο του και τη συμπεριφορά του την Ελλάδα, τους 'Ελληνες

και την πολιτική.

Σ' αυτήν την περίσταση οι δικοί μου λόγοι δεν έχουν τόση αξία όση

έχουν οι λόγοι των χθεσινών του αντιπάλων, των συναδέλφων που έχουν και

είχαν διαφορετική πολιτική ιδεολογία και πρακτική από εκείνη του

Κωνσταντίνου Καραμανλή. Και πάντως κανένας λόγος δεν μπορεί να περιλάβει

το μέγεθος, τη διάρκεια και την αξία του έργου του.

Η Ελλάδα πορεύτηκε περίπου πενήντα χρόνια με τον Καραμανλή, τώρα

πορεύεται μαζί του η ιστορία. Εμείς χρέος μας έχουμε να πορευτούμε με

πίστη και συνέπεια στους δρόμους που εκείνος άνοιξε για την Ελλάδα.

(Χειροκροτήματα στην Αίθουσα )

­ΠΡΟΕΔΡΟΣ (Απόστολος Κακλαμάνης):­ Η Πρόεδρος της Κοινοβουλευτικής

Ομάδας του Κομμουνιστικού Κόμματος Ελλάδας κ. Αλέκα Παπαρήγα έχει το

λόγο.

ΑΛΕΞΑΝΔΡΑ ΠΑΠΑΡΗΓΑ (Γενική Γραμματέας της Κεντρικής Επιτροπής του

Κ.Κ.Ε.): Αναμφίβολα ο Κωνσταντίνος Καραμανλής θα μείνει στη σύγχρονη

ιστορία ως ένας προικισμένος ηγέτης της μεταπολεμικής συντηρητικής

παράταξης, σε μία περίοδο που εμφανίζεται η αναγκαιότητα να

εκσυγχρονιστούν οι μορφές κυριαρχίας και εξουσίας της μεγαλοαστικής τάξης

της χώρας μας.

Η ιδιαιτερότητά του ήταν ότι συνελάμβανε έγκαιρα τα μηνύματα και όσο

του επέτρεπαν οι γενικότερες συνθήκες, φρόντιζε να ανταποκρίνεται

θέτοντας πάντα σε προτεραιότητα τα ιερά και τα όσια της τάξης που

υπηρετούσε, ανεξαρτήτως της καταγωγής του και του τρόπου ζωής του.

'Εγκαιρα συνειδητοποιεί ότι πρέπει να ασχοληθεί με την ανάπτυξη του

ελληνικού καπιταλισμού, ώστε να εδραιωθεί η νίκη των αντιδραστικών

δυνάμεων σε βάρος της γενιάς της Εθνικής Αντίστασης. Καταλάβαινε, ότι ο

ξένος παράγοντας δεν μπορεί να είναι ο μοναδικός αιμοδότης του

συστήματος. Ταυτόχρονα όμως βρίσκεται αντιμέτωπος με σοβαρά εμπόδια αλλά

και με τη λαϊκή αντίδραση και αντίσταση.

'Επρεπε να δώσει λύση σε ένα πρόβλημα, που δεν ήταν βεβαίως και

άλυτο, να δώσει απάντηση, ποιο θα είναι το κυρίαρχο κέντρο εξουσίας στη

μεταπολεμική Ελλάδα που ζούσε τις αντιφάσεις και αντινομίες του γνωστού

τριγώνου εξουσίας στρατός-μοναρχία-κυβέρνηση, κάτω από την καθοριστική

επέμβαση του αμερικάνικου παράγοντα.

Διεκδίκησε ανακαταμερισμό ευθυνών με μετατόπιση του κέντρου βάρους

προς την κυβέρνηση, ιδιαίτερα έναντι των αρμοδιοτήτων και υπερεξουσιών

του θρόνου. 'Ηθελε ταυτόχρονα να διαφυλάξει το θεσμό μέσα σε ορισμένα

όρια δράσης, πιστεύοντας ότι έχει να δώσει αρκετά στη λαϊκή χειραγώγηση.

Ούτε ο χρόνος ούτε ο στρατός δεν θα μπορούσαν να δώσουν εγγυήσεις για την

πορεία των ξένων επενδύσεων στην Ελλάδα, να διασφαλίσουν την πορεία της

καπιταλιστικής εκβιομηχάνισης στα πλαίσια του σχεδίου Μάρσαλ.

Ο Κωνσταντίνος Καραμανλής οσμιζόταν και μία άλλη ανάγκη, την ανάγκη

διαμόρφωσης ενός ισχυρού πολιτικού οργάνου που θα προετοίμαζε την εισδοχή

της Ελλάδας στην ΕΟΚ. Οι προστριβές με το θρόνο εκφράζουν διαφορετικές

αντιλήψεις για το πώς η εξουσία και η κυριαρχία θα εδραιωθούν στην

Ελλάδα, πώς θα αποκτήσουν δικές τους βάσεις και ερείσματα. Με τα ξένα και

τα δανεικά δεν υπήρχε σίγουρη προοπτική.

Ο ηγέτης Καραμανλής μπορεί να οραματίστηκε μία αστική δημοκρατία

γαλλικού τύπου, όμως δεν στάθηκε δυνατό να εκπληρώσει τα όνειρά του λόγω

της δράσης μιας σειράς ιστορικών παραγόντων στην Ελλάδα, κυρίως γιατί

παρά την ήττα του το εργατικό και λαϊκό κίνημα μπήκαν σε πορεία ανόδου

και αναδιοργάνωσης, καθώς τα φτερά τους δεν είχαν κοπεί εντελώς.

'Ετσι στις τότε συνθήκες ο αντικομμουνισμός σε όλες του τις μορφές,

οι φυλακές και οι εξορίες, τα πιστοποιητικά κοινωνικών φρονημάτων,

χρειάζονταν ακόμα για ένα διάστημα. 'Ετσι εξηγείται κατά τη γνώμη μας

γιατί δεν έκοψε τον ομφάλιο λώρο με όλους εκείνους τους μηχανισμούς, που

αποκλήθηκαν εύστοχα παρακρατικοί-εξωθεσμικοί μηχανισμοί. Δεν το έκανε

ακόμα και όταν έβλεπε ότι ήθελαν να του αφαιρέσουν αρμοδιότητες, όταν

δυσκόλευαν τις επιλογές του.

Ο Κωνσταντίνος Καραμανλής έβλεπε πολύ καθαρά και όχι μόνο αυτός ότι η

αμερικανοκρατία δεν μπορεί να αποτελέσει το μοναδικό στήριγμα του

συστήματος ιδιαίτερα στην Ευρώπη, που ήταν ισχυρή η παρουσία τότε και η

απήχηση του σοσιαλιστικού συστήματος.

Το αγκυροβόλιο του ελληνικού καπισταλισμού έπρεπε να ήταν η ΕΟΚ, ώστε

το δόγμα του "ανήκομεν στην Δύση" να πάρει ένα πιο ολοκληρωμένο και

κυρίως σταθερό περιεχόμενο.

Δεν δίστασε ανοιχτά και με το δικό του γλαφυρό τρόπο να θέσει στην

πρώτη γραμμή των επιχειρημάτων του τους πολιτικούς λόγους και όποιος είχε

διάθεση να καταλάβει, καταλάβαινε. Οι πολιτικοί λόγοι δεν ήταν κυρίως

-κατά τη γνώμη μας- ο εξ ανατολών κίνδυνος. 'Ηταν πολύ ρεαλιστής για να

πιστεύει ότι η ΕΟΚ θα ερχόταν σε σύγκρουση με την Τουρκία και με τις

Ηνωμένες Πολιτείες της Αμερικής χάριν των συμφερόντων μιας μικρής χώρας

του Νότου. Γνώριζε καλά ότι η ένταξη της Ελλάδας στην ΕΟΚ θα έδινε γερό

πολιτικό στήριγμα στην εξουσία και κυριαρχία της μεγαλοαστικής τάξης, θα

αποτελούσε το θώρακά της και αναμφισβήτητα δικαιώθηκε.

Το Κομμουνιστικό Κόμμα Ελλάδος αναγνωρίζει στο πρόσωπο του

Κωνσταντίνου Καραμανλή ένα μεγάλο και ικανό αντίπαλο, έναν αντίπαλο με

καθαρό πολιτικό λόγο και πρακτική έναντι του κομμουνιστικού κινήματος και

της κομμουνιστικής ιδεολογίας. Εμείς του ανταποδώσαμε καθαρά. Καθαρά μας

αντιμετώπισε, με ευθύτητα. Καθαρά και με ευθύτητα συμπεριφερθήκαμε με

πολιτικά επιχειρήματα χωρίς μισόλογα και μικροκομματικούς ελιγμούς.

Πιστεύω ότι αυτό μας το αναγνώρισε. Δεν θα ήθελε σε καμία περίπτωση από

το Κομμουνιστικό Κόμμα Ελλάδος, χάριν σκοπιμότητας, να κρύβουμε λόγια

ακόμα και τώρα, που δεν είναι πια στη ζωή.

(Χειροκροτήματα στην Αίθουσα.)

­ΠΡΟΕΔΡΟΣ (Απόστολος Κακλαμάνης):­ Ο Πρόεδρος του Συνασπισμού της

Αριστεράς και της Προόδου κ. Νικόλαος Κωνσταντόπουλος έχει το λόγο.

ΝΙΚΟΛΑΟΣ ΚΩΝΣΤΑΝΤΟΠΟΥΛΟΣ (Πρόεδρος του Συνασπισμού της Αριστεράς και

της Προόδου): Κυρίες και κύριοι συνάδελφοι, η σημερινή εκδήλωση της

Βουλής δεν αποτιμά μονάχα το έργο και τη ζωή του Κωνσταντίνου Καραμανλή,

Μετράει παραλλήλως και τον τρόπο και τη συνέπεια, με τα οποία στεκόμαστε

ο καθένας χωριστά και όλοι μαζί συλλογικά, απέναντι σε πρόσωπα και

γεγονότα, ανάλογα με το εάν βρίσκονται εν ζωή ή μετά θάνατον.

Εκ μέρους του Συνασπισμού επιθυμώ να καταθέσω σκέψεις και απόψεις με

σεβασμό στο πρόσωπο, αλλά και με σεβασμό στο ιστορικό βίωμα του ελληνικού

λαού. 'Αλλωστε, κανένα πρόσωπο δεν μπορεί να προκαταλάβει την ιστορία και

ποτέ καμιά ιστορία δεν μπορεί να παραγράψει τον έπαινο ή την ευθύνη του

οιουδήποτε προσώπου.

Ο Κωνσταντίνος Καραμανλής μπαίνει στην πολιτική ζωή το 1935, ως

Βουλευτής του Λαϊκού Κόμματος. Αποχωρεί από το δημόσιο βίο το 1995, ως

Πρόεδρος της Δημοκρατίας. Κάνει μία διαδρομή από την Ελλάδα των Βαλκανίων

του μεσοπολέμου μέχρι την Ελλάδα της Ευρωπαϊκής 'Ενωσης του 2000. Επί

μισό και πλέον αιώνα, που φέρνει μεγάλες αλλά και τραγικές συνάμα

στιγμές του νεοελληνισμού, αυτές που χάραξαν με βαθιά σημάδια την

πολιτική και κοινωνική ζωή στην Ελλάδα.

Ο χρόνος και η ζωή έδωσαν στον Κωνσταντίνο Καραμανλή την ευκαιρία να

μην τον φθείρουν ανεπανόρθωτα, όσα έπραξε αλλά και όσα δεν έπραξε. Οι

εξελίξεις του επιφύλαξαν την τύχη να επανέλθει, σε διαφορετικές εποχές

και με διαφορετικό τρόπο, και να διεκδικήσει τη δυνατότητα μιας δεύτερης

και τρίτης κρίσης, που την αξιοποίησε. Δεν είχαν αυτό το προνόμιο πολλοί.

Η πολιτική του συγκρότηση από πλευράς θέσεων και ψυχολογίας έχει

διαμορφωθεί κατά τη διάρκεια όσων προηγήθησαν του 1935 ως προς την

ολοκλήρωση του ανεξάρτητου κράτους, τον ελληνικό διχασμό, τη

μικρασιατική καταστροφή, τη δικτατορία, τη δημοκρατία και την παλινόρθωση

της βασιλείας. Οι καταστάσεις που επακολουθούν του 1935, η δικτατορία, η

κατοχή, η εθνική αντίσταση, ο εμφύλιος πόλεμος, η μετεμφυλιακή περίοδος,

η πρώτη κυβερνητική του οκταετία, η νέα δικτατορία, η μεταπολίτευση και η

δεύτερη καραμανλική διακυβέρνηση είναι το ιστορικό πεδίο δράσης, στο

οποίο η παρουσία του Κωνσταντίνου Καραμανλή καταγράφεται με άνισο και

αντιφατικό τρόπο.

Η συνολική αποτίμηση της ζωής και του έργου του Κωνσταντίνου

Καραμανλή, δεν μπορεί να γίνει με την αρχή του "τελευταίου εκβάντος". Δεν

μπορεί να γίνει, βεβαίως, και με την ανιστόρητη νοοτροπία του συμψηφισμού

ανόμοιων περιόδων, καταστάσεων και γεγονότων.

Η αξιολόγηση πολιτικών, που συνδέθηκαν με γεγονότα και καταστάσεις

του συλλογικού μας βίου, δεν γίνεται με τις ωραιολογίες των επιταφίων ή

τα αναθέματα της δια βίου πολεμικής και εχθρότητας. Η ιστορία δεν

χαρίζεται αλλά και δεν μνησικακεί. Δεν αποφαίνεται λογιστικά

συναριθμώντας τα θετικά και αρνητικά. Αναζητάει μέσα από τα πρόσωπα και

τα γεγονότα τη φλέβα εκείνη που δείχνει το δρόμο προς τη συλλογική

εξέλιξη ή που χάνεται χωρίς προσανατολισμό ως έκβαση.

Αυτή η συνολική αποτίμηση της διαδρομής του Κωνσταντίνου Καραμανλή

στο δημόσιο βίο της Ελλάδος, δεν θα του αρνηθεί ότι είχε διακριτή και

δεσπόζουσα θέση. Θα είναι αυστηρή, όμως, μαζί του η ιστορική έρευνα για

την περίοδο, από την εποχή της δικτατορίας Μεταξά μέχρι και την

απελευθέρωση, διά μέσου της κατοχής και της εθνικής αντίστασης. 'Οπως θα

είναι αυστηρή και για την περίοδο από το Συναγερμό μέχρι τη δολοφονία του

Λαμπράκη, ως προς τον τύπο κράτους και το μοντέλο ανάπτυξης που προώθησε.

Το αστυνομικό και κομματικό κράτος, όπως ιστορικά έχει καταγραφεί,

διαχειρίστηκε διχαστικά τη μετεμφυλιακή περίοδο συντηρώντας το καθεστώς

των διώξεων και των διακρίσεων, των εκτάκτων μέτρων και του

παρασυντάγματος.

Το μοντέλο διακυβέρνησης επίσης, εκείνης της περιόδου, χωρίς εθνική

στρατηγική στην εξωτερική πολιτική, απέπνεε διαθεσιμότητα έναντι του

ξένου παράγοντα και των ανακτόρων και εχθρότητα προς την Αριστερά το

παράνομο Κομμουνιστικό Κόμμα και "τις παραφυάδες του" την ΕΔΑ και "τους

συνοδοιπόρους" της 'Ενωσης Κέντρου, όπως επισήμως έχει καθιερωθεί

στα νομοθετικά κείμενα η αναφορά σε εκείνες τις καταστάσεις.

'Ηξερε ο Κωνσταντίνος Καραμανλής πάντοτε τι ήθελε και για να το

επιτύχει χρησιμοποίησε στηρίγματα, αλλά και χρησιμοποιήθηκε από αυτά σε

τέτοιο βαθμό ώστε, όταν αποφάσισε και μεθόδευσε τη διαφωνία μαζί τους,

βρέθηκε μπροστά στη δολοφονία Λαμπράκη και στην αναγκαστική φυγή στο

Παρίσι.

Το μοντέλο διακυβέρνησης εκείνης της περιόδου, χρησιμοποιώντας κράτος

και παρακράτος, στο όνομα της ισχυρής κυβέρνησης και της αντιμετώπισης

του κοινωνικού εχθρού -αυτή είναι η επίσημη ορολογία- καλλιέργησε την

πόλωση. Αυτήν την πόλωση εκμεταλλεύτηκε η δικτατορία, αυτήν την πόλωση

στη συνέχεια ανακύκλωσε και η μεταπολίτευση.

Αυτό το πολιτικό σκηνικό δεν μπόρεσε να αντιμετωπίσει με τον καλύτερο

δυνατό τρόπο τα θέματα εξωτερικής πολιτικής, όπως λόγου χάρη το Κυπριακό,

που έγιναν μόνιμο και σύνθετο πρόβλημα της Ελλάδος.

Στην περίοδο εκείνη από πλευράς τρόπου και στόχων ανασυγκρότησης και

εκβιομηχάνισης έχουν τις ρίζες τους πολλές από τις δύσμορφες καταστάσεις

στον τομέα της ανάπτυξης, της διαμόρφωσης των πόλεων και της κατάστασης

που δημιουργήθηκε στην ύπαιθρο ως προς την μετανάστευση και την

αξιοποίηση των πόρων της χώρας.

Κυρίες και κύριοι συνάδελφοι, στη δεύτερη περίοδο της διακυβέρνησης

του Κωνσταντίνου Καραμανλή, μετά τη μεταπολίτευση, κανείς δεν θα τους

αμφισβητήσει την αποφασιστική συμβολή για την ομαλή μετάβαση στη

δημοκρατική διακυβέρνηση της χώρας, για την οριστική εκκαθάριση του

πολιτειακού προβλήματος και την αχρήστευση του θρόνου ως μοχλού πολιτικής

δύναμης και επεμβάσεων, για τη νομιμοποίηση του Κομμουνιστικού Κόμματος

Ελλάδος, την καθιέρωση της δημοτικής γλώσσας, τη διαμόρφωση για πρώτη

φορά συνταγματικού πλαισίου σύγχρονης δημοκρατίας, την ένταξη της Ελλάδος

στην Ευρωπαϊκή 'Ενωση, επιλογές που έχουν στρατηγική σημασία για την

πολιτική σταθερότητα, την εθνική συμφιλίωση, τη λήθη του παρελθόντος και

τη συμμετοχή της Ελλάδος στο πλαίσιο της Ευρωπαϊκής Κοινότητας.

Προσωπική μου εκτίμηση είναι ότι και σε αυτή την περίοδο ο

Κωνσταντίνος Καραμανλής μπορούσε να κάνει πολύ περισσότερα πράγματα. Είχε

τη δυνατότητα για ριζοσπαστικές επιλογές, αν αξιοποιούσε και δεν φοβόταν

το μαζικό αντιδικτατορικό λαϊκό φρόνημα.

'Ομως, από την Κυβέρνηση Εθνικής Ενότητας του 1974, που πρόσφερε την

ομαλή μετάβαση στη δημοκρατία και το δημοψήφισμα για την κατάργηση του

θρόνου, πέρασε στην επιλογή για το δικομματικό σύστημα, που βεβαίως

αναβίωσε και λειτούργησε εναλλάσσοντας ομαλά αυτοδύναμες κυβερνήσεις,

αλλά εκτιμώ ότι κλείδωσε την πολιτική ζωή στην άγονη πόλωση και τη

συσσώρευση καθυστέρησης.

Αυτήντη δικομματική στρατηγική με προθυμία υιοθέτησε το πολιτικό

σύστημα και αξιοποίησε στη συνέχεια. Το αποτέλεσμα είναι ολόκληρη η

μεταπολίτευση, από το 1974 μέχρι και σήμερα, που είναι η μοναδική

περίοδος σταθερότητας και δημοκρατικής ομαλότητας στη νεότερη πολιτική

ιστορία της Ελλάδος, χάριν στη μεταπολιτευτική συμβολή του Κωνσταντίνου

Καραμανλή, να μην αξιοποιήσει δημιουργικά, κατά τις ιστορικές εξελίξεις

που άρχισαν και διαρκούν, τα συγκριτικά πλεονεκτήματα της χώρας.

Κυρίες και κύριοι συνάδελφοι, η πολιτική ζωή του τόπου, μέσα από τις

επετείους γεγονότων ή τα μνημόσυνα προσώπων, αναγκαίο είναι να βρίσκει

και να απελευθερώνει δυνάμεις συλλογικής αυτογνωσίας. Πολύ εύκολα

προσωποποιούμε τις καταστάσεις και μυθοποιούμε τα πρόσωπα, την ώρα που

τρέχουν οι εξελίξεις με διαφορετικούς ιστορικούς ρυθμούς. Πολύ δραστήρια

παρελθοντολογούμε πεισματικά και μελλοντολογούμε ακατάσχετα, χάνοντας την

πραγματικότητα, που αξιώνει τη δημιουργική διαμόρφωση των δεδομένων για

τον ιστορικό σχεδιασμό της εξέλιξης.

Από τη σημερινή εκδήλωση της Βουλής για τον Κωνσταντίνο Καραμανλή το

ζητούμενο είναι αυτό το αναγκαίο στοιχείο, της συλλογικής αυτογνωσίας,

που μας επιβάλλει, στο όριο του 2000, να αγωνιστούμε για κρίσιμα

προβλήματα, όπως είναι ο χαμηλός βαθμός ικανοποίησης των πολιτών από τη

λειτουργία του πολιτικού συστήματος και των θεσμών του, όπως είναι οι

μεγάλες οικονομικές, κοινωνικές και περιφερειακές ανισότητες στο

εσωτερικό της χώρας, οι σοβαρές αποκλίσεις απ'όσα διαδραματίζονται στις

διαδικασίες της ευρωπαϊκής ολοκλήρωσης και οι κρίσιμες εκκρεμότητες στον

τομέα της εξωτερικής πολιτικής.

Η καλύτερη αποτίμηση του έργου και της ζωής των ιστορικών προσώπων

είναι, μέσα από την έρευνα της παρουσίας τους και της δράσης τους, να

καταγράφουμε και να κατακτούμε αυτό το βαθμό της συλλογικής αυτογνωσίας.

(Χειροκροτήματα στην Αίθουσα)

­ΠΡΟΕΔΡΟΣ (Απόστολος Κακλαμάνης):­ Ο Πρόεδρος του Δημοκρατικού

Κοινωνικού Κινήματος, κ. Δημήτρης Τσοβόλας, έχει το λόγο.

ΔΗΜΗΤΡΙΟΣ ΤΣΟΒΟΛΑΣ (Πρόεδρος του ΔΗ.Κ.ΚΙ.): Κυρίες και κύριοι

συνάδελφοι, ένα πολιτικό μνημόσυνο, ιδιαίτερα όταν αφορά σε πολιτική

προσωπικότητα που μέχρι πρόσφατα ήταν στην ενεργό δράση, αποτελεί

πολιτική πράξη και όχι υπόθεση κοινωνικής αβρότητας ή συναναστροφής.

'Αλλωστε, ο χώρος στον οποίο γίνεται αυτό το πολιτικό μνημόσυνο για

τέτοιες προσωπικότητες, δηλαδή το Ελληνικό Κοινοβούλιο, δεν επιτρέπει

άλλο περιεχόμενο.

Πρώτος, κατά την άποψή μας, ο Κωνσταντίνος Καραμανλής θα κατανοούσε

το αδιαμφισβήτητο αυτό γεγονός.

'Ενας πολιτικός που διετέλεσε δεκαπέντε χρόνια Πρωθυπουργός, δέκα

χρόνια Πρόεδρος της Ελληνικής Δημοκρατίας και δύο φορές ιδρυτής κόμματος.

'Ενας πολιτικός που ποτέ δεν επέτρεψε στον εαυτό του παρορμήσεις,

αλλά ούτε και στους άλλους, φίλους ή αντιπάλους του.

'Ενας πολιτικός που γνώριζε την αξία και της τελευταίας λεπτομέρειας.

'Ενα πολιτικό μνημόσυνο, λοιπόν, για μία προσωπικότητα σαν τον

Κωνσταντίνο Καραμανλή, όπως άλλωστε και για τον Ανδρέα Παπανδρέου, που

παρεμπιπτόντως, παρ'ότι κυβερνά η παράταξή του, δεν έγινε ακόμη επί δύο

χρόνια, έχει σημαντικές δυσκολίες. Ιδιαίτερα όταν το μνημόσυνο γίνεται

από πλευράς πολιτικών που διετέλεσαν πολιτικοί του αντίπαλοι και δεν

θέλουν ούτε τις πολιτικές τους θέσεις να απαρνηθούν ούτε όμως να εκτεθούν

στην κατηγορία της μικροψυχίας, οι δυσκολίες αυτές μεγαλώνουν.

Κυρίες και κύριοι συνάδελφοι, λείπει η ιστορική απόσταση που

επιτρέπει την αποτίμηση του έργου του Κωνσταντίνου Καραμανλή, που όπως σε

αυτήν την Αίθουσα, όλοι γνωρίζουμε καλά, σε έναν πολιτικό γίνεται εκ

του αποτελέσματος και όχι από τις προθέσεις που είχε ο πολιτικός στον

οποίο αποτίουμε φόρο τιμής.

Οι κορυφαίες αποφάσεις του Κωνσταντίνου Καραμανλή στο εθνικό επίπεδο,

αυτές δηλαδή που ορίζουν και τη θέση του στην ιστορία, μένει ακόμα να

κριθούν στο μέλλον από τον ιστορικό και όπως προβλέπω θα περιμένουμε για

αρκετά χρόνια ακόμα μέχρι να κριθεί αυτό το έργο.

Αναφέρομαι κυρίως στις δυο κορυφαίες ενέργειες και αποφάσεις:

Πρώτον, στο Κυπριακό των δύο φάσεων, δηλαδή, Ζυρίχη-Λονδίνου και Αττίλα 2

και δεύτερον στην ένταξη της χώρας στην ΕΟΚ, σήμερα Ενωμένη Ευρώπη.

Σαφώς ενήργησε -κατά την άποψή μας- πιστεύοντας ότι προωθούσε,

σύμφωνα με τις ιδεολογικοπολιτικές του απόψεις τα εθνικά συμφέροντα, τα

οποία ταύτιζε, όπως επιγραμματικά έλεγε ο ίδιος, με το δόγμα "ανήκουμε

στη Δύση". Τα αποτελέσματα όμως, μένει να δικαιώσουν ή μη τις επιλογές

του, αν και άρχισαν ήδη να φαίνονται με την εξαθλίωση, τη φτώχεια και

δυστυχία μεγάλου τμήματος του ελληνικού, αλλά και του ευρωπαϊκού,

πληθυσμού.

Το Κυπριακό βρίσκεται επίσης σε μία ακόμη λεπτή του φάση και το έθνος

κυνηγά το φάντασμα της ΟΝΕ και σε λίγες μέρες θα παρθούν σχετικές

αποφάσεις.

Ασφαλώς και ο Κωνσταντίνος Καραμανλής ήταν προικισμένος πολιτικός,

κατά την άποψη του ΔΗΚΚΙ. Η σταδιοδρομία του και μόνο αυτή μαρτυρά για

τις ικανότητές του. 'Ηταν όμως και κάτι άλλο για την συντηρητική

παράταξη. 'Ηταν η συνείδηση, η φρόνηση και η ζωντανή ιστορία της,

πραγματικά καθόλου λίγα για να τον κάνουν αναντικατάστατο σ'αυτή την

παράταξη, όπως και πράγματι ήταν και ομολογείται. Αλλά και για τους

άλλους 'Ελληνες, αυτούς που δεν ανήκουν στην παράταξή του, γεγονός είναι

πως ο μελετητής, ο ερευνητής του μέλλοντος, ο σχολιαστής του δεύτερου

μισού του 20ου αιώνα δεν θα μπορέσει να προσπεράσει αυτά τα προτερήματα,

τα προσόντα του Κωνσταντίνου Καραμανλή.

(Χειροκροτήματα στην Αίθουσα)

­ΠΡΟΕΔΡΟΣ (Απόστολος Κακλαμάνης):­ Κυρίες και κύριοι συνάδελφοι,

παρακαλώ το Σώμα να τηρήσει ενός λεπτού σιγή στη μνήμη του Κωνσταντίνου

Καραμανλή.

(Στο σημείο αυτό όρθιοι όλοι οι Βουλευτές τηρούν ενός λεπτού σιγή)

(Χειροκροτήματα στην Αίθουσα)

Κύριοι συνάδελφοι, στο σημείο αυτό δέχεστε να λύσουμε τη συνεδρίαση;

ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.

Με τη συναίνεση του Σώματος και ώρα 20.23' λύεται η συνεδρίαση για

αύριο ημέρα Τρίτη 28 Απριλίου 1998 και ώρα 18.30' με αντικείμενο εργασιών

του Σώματος συζήτηση προ ημερησίας διατάξεως σύμφωνα με το άρθρο 143 του

Κανονισμού της Βουλής με πρωτοβουλία του Προέδρου της Κοινοβουλευτικής

Ομάδας του Συνασπισμού της Αριστεράς και της Προόδου, κ. Νικολάου

Κωνσταντόπουλου σε επίπεδο Αρχηγών Κομμάτων, με θέμα: " Τα κοινωνικά

προβλήματα της ανεργίας, των αποκλεισμών, της κοινωνικής προστασίας και

τις αναγκαίες αλλαγές στην ασκούμενη κοινωνική πολιτική για την

αντιμετώπισή της", σύμφωνα με την ειδική ημερήσια διάταξη που έχει

διανεμηθεί.

Ο ΠΡΟΕΔΡΟΣ ΟΙ ΓΡΑΜΜΑΤΕΙΣ

ΠΙΝΑΚΑΣ ΠΕΡΙΕΧΟΜΕΝΩΝ

ΣΥΝΕΔΡΙΑΣΗ ΡΙΖ'

Δευτέρα 27 Απριλίου 1998

ΘΕΜΑΤΑ

Α'ΕΙΔΙΚΑ ΘΕΜΑΤΑ

1. Επικύρωση Πρακτικών, σελ.

2. Πολιτικό Μνημόσυνο στη μνήμη του πρώην Προέδρου της

Δημοκρατίας Κωνσταντίνου Καραμανλή, σελ.

ΟΜΙΛΗΤΕΣ

Επί του πολιτικού μνημοσύνου

ΚΑΚΛΑΜΑΝΗΣ ΑΠ.

ΚΑΡΑΜΑΝΛΗΣ Κ.

ΚΩΝΣΤΑΝΤΟΠΟΥΛΟΣ Ν.

ΠΑΠΑΡΗΓΑ Α.

ΣΗΜΙΤΗΣ Κ.

ΤΣΟΒΟΛΑΣ Δ.